Podosinovetsin piiri Kirovin alueen kartalla.
**Podosinovetsin piiri** (ven. Подоси́новский райо́н, *Podosinovski raion*) on kunnallinen itsehallintoalue Kirovin alueella Venäjällä. Alueen luoteisosassa sijaitsevan piirin pinta-ala on 4264,84 neliökilometriä. Asukkaita on 18 700 henkeä (vuonna 2010).

Podosinovetsin piirin on perustettu vuonna 1924. Kirovin alueeseen se on kuulunut vuodesta 1941 lähtien. Vuonna 1963 Podosinovetsin piiri yhdistettiin Lalskin piirin kanssa Luzan piiriksi, mutta seuraavana vuonna se erotettiin jälleen omaksi hallintoalueekseen.

Piiri rajoittuu pohjoisessa Kirovin alueen Luzan ja etelässä Oparinon piiriin sekä lännessä Vologdan alueeseen. Pohjois-Venäjän selänteen muodostamalla vedenjakajalla sijaitseva seutu kuuluu taigan keskivyöhykkeeseen. Pinta-alasta 75 % on metsää. Suurimmat joet ovat Jug ja sen sivujoki Pušma. Hyötykaivannaisiin kuuluvat savi, hiekka, sora ja turve.

Piiriin kuuluvat Podosinovetsin, Demjanovon ja Pinjugin kaupunkimaiset taajamat (kaupunkikunnat) sekä kahdeksan maalaiskuntaa: Jahrenga, Lundanka, Oktjabr, Pušma, Šolga, Štšotkino, Utmanovo ja Zaretšje. Hallinnollinen keskus on Podosinovets, josta on 454 kilometriä alueen pääkaupunkiin Kiroviin. Asutuskeskuksia on yhteensä 157. Kaupunkiväestön osuus on 67,2 %.

Seudun kautta kulkee Kirovin ja Kotlasin välinen rautatie, josta haarautuu sivurata Demjanovoon. Maantieyhteys Kiroviin kiertää Vologdan ja Kostroman alueiden kautta (630 kilometriä).

Talous perustuu metsäteollisuuteen. Suurin teollisuuslaitos on Demjanovossa toimiva Polekon puunjalostuslaitos. Lisäksi on pienimuotoista elintarviketeollisuutta. Maatalous tuottaa viljaa, maitoa ja lihaa.

Piirissä toimii 7 lastentarhaa, 12 koulua ja kaksi lasten luomistyön keskusta. Kulttuurilaitoksia ovat kolme lasten musiikkikoulua, kirjastolaitos, kulttuuri- ja kerhotalot, käsityötaiteen keskus, Podosinovetsin kotiseutumuseo sekä Lodeinon kylässä sijaitseva marsalkka Ivan Konevin kotimuseo. Podosinovetsissa on keskussairaala, Demjanovossa kaupunginsairaala sekä Pinjugissa ja Utmanovossa paikallissairaalat. Paikallislehtenä ilmestyy *Znamja* ("Lippu"). Nähtävyyksiin kuuluvat Jahrengan ja Šolgan kylien kirkot.

Lähteet
-------

1. 1 2 3 4  Pravitelstvo Kirovskoi oblasti: Podosinovski raion *ako.kirov.ru*.  Arkistoitu 4.10.2007. Viitattu 23.10.2010. (venäjäksi)
2. 1 2  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2010 g.  2010. Moskva:  Federalnaja služba gosudarstvennoi statistiki (Rosstat).  Arkistoitu 28.8.2009. Viitattu 23.10.2010. (venäjäksi)
3. ↑  Podosinovski raion: Portret raiona: Prirodnyje resursy: Nedra i poleznyje iskopajemyje *municipal.ako.kirov.ru*.  Arkistoitu 5.3.2016. Viitattu 23.10.2010. (venäjäksi)
4. ↑  Podosinovski raion: Portret raiona *municipal.ako.kirov.ru*.  Arkistoitu 4.1.2011. Viitattu 23.10.2010. (venäjäksi)
5. ↑  Podosinovski raion: Portret raiona: Raionnyi tsentr *municipal.ako.kirov.ru*.  Arkistoitu 5.3.2016. Viitattu 23.10.2010. (venäjäksi)
6. ↑  Podosinovski raion: Ekonomika: Promyšlennost *municipal.ako.kirov.ru*.  Arkistoitu 29.4.2014. Viitattu 23.10.2010. (venäjäksi)
7. ↑  Podosinovski raion: Ekonomika: Selskoje hozjaistvo *municipal.ako.kirov.ru*.  Arkistoitu 29.4.2014. Viitattu 23.10.2010. (venäjäksi)
8. ↑  Podosinovski raion: Sotsialnaja sfera: Obrazovanije *municipal.ako.kirov.ru*.  Arkistoitu 5.3.2016. Viitattu 23.10.2010. (venäjäksi)
9. ↑  Podosinovski raion: Sotsialnaja sfera: Kultura i sport *municipal.ako.kirov.ru*. Viitattu 23.10.2010. (venäjäksi)[vanhentunut linkki]
10. ↑  Podosinovski raion: Sotsialnaja sfera: Zdravoohranenije *municipal.ako.kirov.ru*.  Arkistoitu 5.3.2016. Viitattu 23.10.2010. (venäjäksi)
11. ↑  Podosinovski raion: Sredstva massovoi informatsii *municipal.ako.kirov.ru*.  Arkistoitu 4.1.2011. Viitattu 23.10.2010. (venäjäksi)
12. ↑  Podosinovski raion: Turistitšeski potentsial: Pamjatniki istorii i kultury *municipal.ako.kirov.ru*.  Arkistoitu 14.5.2017. Viitattu 23.10.2010. (venäjäksi)

Aiheesta muualla
----------------

* Podosinovetsin piirin sivusto (Arkistoitu – Internet Archive) (venäjäksi)
* Podosinovetsin piiri Kirovin alueen sivustolla (Arkistoitu – Internet Archive) (venäjäksi)
* Podosinovetsin piirille omistettu sivusto (venäjäksi)